EU-komissio hyväksyi perjantaina 19 geenimuunnellun tuotteen käytön.

Joukossa on elintarvikkeita, eläinten rehuja ja leikkokukkia. Tuotteista osa on uusia, ja osan kohdalla käyttöaikaa jatkettiin.

Muun muassa eri maissilajien, soijapapujen ja rapsin käyttö joko ihmisravintona tai eläinten rehuna hyväksyttiin. Kaikkien tuotteiden hyväksynnät ovat voimassa 10 vuotta.

Ympäristöjärjestö Greenpeace ärähti komission päätöksestä. Järjestön mielestä komission puheenjohtaja Jean-Claude Juncker on lähentymässä Yhdysvaltoja ja maailman suurimpiin maatalous- ja muiden kemikaalien tuottajiin kuuluvaa Monsanto-yhtymää. Osa nyt käyttöhyväksynnän saaneista geenimuunnelluista tuotteista on Monsanton valmistamia.

Keskiviikkona EU ilmoitti suunnitelmista antaa jäsenmaiden itsenäisesti päättää, sallivatko ne tuoda maahan geenimuunneltuja elintarvikkeita tai eläinten rehua.